Document ID: 32015D0348

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/348 ΤΗΣ ΕΠΙΤΡΟΠΉΣ της 2ας Μαρτίου 2015 σχετικά με τη συνοχή ορισμένων στόχων περιλαμβανόμενων στα εθνικά σχέδια ή τα σχέδια λειτουργικού τμήματος εναέριου χώρου που υποβλήθηκαν σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ευρωπαϊκής Ένωσης για τη δεύτερη περίοδο αναφοράς [κοινοποιηθείσα υπό τον αριθμό C(2015) 1293] (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (1), και ιδίως το άρθρο 11 παράγραφος 3 στοιχείο γ), Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 549/2004, τα κράτη μέλη οφείλουν να καταρτίσουν εθνικό σχέδιο ή σχέδιο λειτουργικού τμήματος του εναερίου χώρου (FAB), καθώς και δεσμευτικούς εθνικούς στόχους ή στόχους σε επίπεδο λειτουργικών τμημάτων εναέριου χώρου, εξασφαλίζοντας συνοχή με τους στόχους επιδόσεων σε κλίμακα Ευρωπαϊκής Ένωσης. Ο εν λόγω κανονισμός προβλέπει επίσης ότι η Επιτροπή οφείλει να εκτιμήσει τη συνοχή των στόχων αυτών με βάση τα κριτήρια αξιολόγησης που περιέχει το άρθρο 11 παράγραφος 6 στοιχείο δ) και ότι η Επιτροπή δύναται να αποφασίσει να διατυπώσει συστάσεις σε περίπτωση που διαπιστώσει ότι δεν πληρούνται αυτά τα κριτήρια. Εν προκειμένω, καθορίσθηκαν λεπτομερείς κανόνες στον εκτελεστικό κανονισμό (ΕΕ) αριθ. 390/2013 της Επιτροπής (2). (2) Στόχοι επιδόσεων σε κλίμακα Ευρωπαϊκής Ένωσης για τα κύρια πεδία επιδόσεων της ασφάλειας πτήσεων, του περιβάλλοντος, της χωρητικότητας και της οικονομικής απόδοσης για τη δεύτερη περίοδο αναφοράς (2015-2019) εκδόθηκαν με την εκτελεστική απόφαση 2014/132/ΕΕ της Επιτροπής (3). (3) Τα κράτη μέλη υπέβαλαν στην Επιτροπή έως την 1η Ιουλίου 2014 τα σχέδια επιδόσεων, τα οποία είναι όλα σε επίπεδο FAB. Σε ορισμένες περιπτώσεις, η πρώτη υποβολή των σχεδίων ήταν μόνον υπό μορφή προσχεδίου. Επιπλέον, ορισμένα σχέδια τροποποιήθηκαν στη συνέχεια με συμπλήρωση ή διόρθωση, από αυτά δε το τελευταίο εστάλη στις 9 Ιανουαρίου 2015. Για την αξιολόγηση, η Επιτροπή βασίστηκε στις πλέον πρόσφατες πληροφορίες που διαβιβάσθηκαν. (4) Ο φορέας επανεξέτασης των επιδόσεων, ο οποίος έχει αναλάβει να επικουρεί την Επιτροπή στην εφαρμογή του μηχανισμού επιδόσεων σύμφωνα με το άρθρο 3 του εκτελεστικού κανονισμού (ΕΕ) αριθ. 390/2013, υπέβαλε στις 7 Οκτωβρίου 2014 στην Επιτροπή μια πρώτη έκθεση αξιολόγησης και επικαιροποιημένη έκδοσή της στις 15 Δεκεμβρίου 2014. Επιπλέον, η Επιτροπή έλαβε από τον φορέα επανεξέτασης των επιδόσεων εκθέσεις με βάση πληροφορίες των εθνικών εποπτικών αρχών για την παρακολούθηση των σχεδίων και των στόχων επιδόσεων σύμφωνα με το άρθρο 18 παράγραφος 4 του εκτελεστικού κανονισμού (ΕΕ) αριθ. 390/2013. (5) Όσον αφορά το κύριο πεδίο επιδόσεων της ασφάλειας πτήσεων, αξιολογήθηκε η συνοχή των στόχων που υπέβαλαν τα κράτη μέλη όσον αφορά την αποτελεσματικότητα της διαχείρισης της ασφάλειας πτήσεων και την εφαρμογή της κατάταξης σοβαρότητας με βάση τη μεθοδολογία του εργαλείου ανάλυσης της επικινδυνότητας (RAT), σύμφωνα με τις αρχές που ορίζονται στο σημείο 2 του παραρτήματος IV του εκτελεστικού κανονισμού (ΕΕ) αριθ. 390/2013. Από την αξιολόγηση προέκυψε ότι οι στόχοι που υπέβαλαν όλα τα κράτη μέλη, όσον αφορά τα λειτουργικά τμήματα του εναερίου χώρου FABCE, UK-IR, FABEC, Baltic, Blue Med, Danube, DK-SE, NEFAB και SW, είναι σύμφωνοι με τους σχετικούς στόχους επιδόσεων σε κλίμακα Ευρωπαϊκής Ένωσης. (6) Όσον αφορά το κύριο πεδίο επιδόσεων του περιβάλλοντος, αξιολογήθηκε η συνοχή των στόχων που υπέβαλαν τα κράτη μέλη, σύμφωνα με τις αρχές που ορίζονται στο σημείο 3 του παραρτήματος IV του εκτελεστικού κανονισμού (ΕΕ) αριθ. 390/2013, με χρήση των σχετικών τιμών αναφοράς FAB για την απόδοση της πραγματικής πορείας πτήσης σε οριζόντια διαδρομή, οι οποίες εάν εφαρμοσθούν, διασφαλίζουν την επίτευξη των στόχων επιδόσεων σε κλίμακα Ευρωπαϊκής Ένωσης, όπως έχουν υπολογισθεί από τον διαχειριστή δικτύου και περιέχονται στο σχέδιο λειτουργιών δικτύου (2014-2018/2019) στην πιο πρόσφατη έκδοση του Ιουνίου του 2014 («σχέδιο λειτουργιών δικτύου»). Από την αξιολόγηση προέκυψε ότι οι στόχοι που υπέβαλαν όλα τα κράτη μέλη, όσον αφορά τα λειτουργικά τμήματα του εναερίου χώρου FABCE, UK-IR, FABEC, Baltic, Blue Med, Danube, DK-SE, NEFAB και SW, είναι σύμφωνοι με τους σχετικούς στόχους επιδόσεων σε κλίμακα Ευρωπαϊκής Ένωσης. (7) Όσον αφορά το κύριο πεδίο επιδόσεων της χωρητικότητας, αξιολογήθηκε η συνοχή των στόχων που υπέβαλαν τα κράτη μέλη για την καθυστέρηση της διαχείρισης της ροής της εναέριας κυκλοφορίας κατά τη διαδρομή (ATFM), σύμφωνα με τις αρχές που ορίζονται στο σημείο 4 του παραρτήματος IV του εκτελεστικού κανονισμού (ΕΕ) αριθ. 390/2013, με χρήση των σχετικών τιμών αναφοράς FAB για τη χωρητικότητα οι οποίες, όταν εφαρμοσθούν, διασφαλίζουν την επίτευξη των στόχων επιδόσεων σε κλίμακα Ευρωπαϊκής Ένωσης, όπως υπολογίσθηκαν από τον διαχειριστή δικτύου και περιλαμβάνονται στο σχέδιο λειτουργιών δικτύου. Από την αξιολόγηση προέκυψε ότι οι στόχοι που υπέβαλαν το Ηνωμένο Βασίλειο και η Ιρλανδία όσον αφορά το λειτουργικό τμήμα UK-IR, η Πολωνία και η Λιθουανία όσον αφορά το λειτουργικό τμήμα Baltic, η Δανία και η Σουηδία όσον αφορά το λειτουργικό τμήμα DK-SE και η Εσθονία, η Φινλανδία και η Λετονία όσον αφορά το λειτουργικό τμήμα NEFAB συνάδουν με τους σχετικούς στόχους επιδόσεων σε κλίμακα Ευρωπαϊκής Ένωσης. (8) Όσον αφορά το κύριο πεδίο επιδόσεων της οικονομικής απόδοσης, αξιολογήθηκαν οι στόχοι εκφρασμένοι σε καθορισμένο κόστος μονάδας κατά τη διαδρομή που υπέβαλαν τα κράτη μέλη, σύμφωνα με τις αρχές που ορίζονται στο σημείο 5, σε συνδυασμό με το σημείο 1 του παραρτήματος IV του εκτελεστικού κανονισμού (ΕΕ) αριθ. 390/2013, με βάση την τάση του καθορισμένου κόστους μονάδας κατά τη διαδρομή κατά τη δεύτερη περίοδο αναφοράς και επί του συνδυασμού της πρώτης με τη δεύτερη περίοδο αναφοράς (2012-2019), τον αριθμό μονάδων εξυπηρέτησης (πρόγνωση της κίνησης) και το επίπεδο του καθορισμένου κόστους μονάδας κατά τη διαδρομή σε σύγκριση με τα κράτη μέλη με παρεμφερές επιχειρησιακό και οικονομικό περιβάλλον. Από την αξιολόγηση προέκυψε ότι οι στόχοι που υπέβαλαν το Ηνωμένο Βασίλειο και η Ιρλανδία όσον αφορά το λειτουργικό τμήμα UK-IR, η Πολωνία και η Λιθουανία όσον αφορά το λειτουργικό τμήμα Baltic, η Κύπρος, η Ελλάδα και η Μάλτα όσον αφορά το λειτουργικό τμήμα Blue Med, η Βουλγαρία και η Ρουμανία όσον αφορά το λειτουργικό τμήμα Danube, η Κροατία, η Τσεχική Δημοκρατία, η Σλοβενία και η Ουγγαρία όσον αφορά το λειτουργικό τμήμα FABCE, η Πορτογαλία και η Ισπανία για τις ζώνες χρέωσης της ηπειρωτικής Ισπανίας και των Καναρίων Νήσων όσον αφορά το λειτουργικό τμήμα SW, η Δανία και η Σουηδία όσον αφορά το λειτουργικό τμήμα DK-SE και η Εσθονία, η Φινλανδία και η Λετονία όσον αφορά το λειτουργικό τμήμα NEFAB συνάδουν με τους σχετικούς στόχους επιδόσεων σε κλίμακα Ευρωπαϊκής Ένωσης. (9) Συνεπώς, η Επιτροπή κρίνει ότι οι στόχοι που περιλαμβάνονται στα σχέδια επιδόσεων που κατήρτισαν το Ηνωμένο Βασίλειο και η Ιρλανδία όσον αφορά το λειτουργικό τμήμα UK-IR, η Δανία και η Σουηδία όσον αφορά το λειτουργικό τμήμα DK-SE, η Πολωνία και η Λιθουανία, όσον αφορά το λειτουργικό τμήμα Baltic και η Εσθονία, η Φινλανδία και η Λετονία όσον αφορά το λειτουργικό τμήμα NEFAB συνάδουν με τους στόχους επιδόσεων σε κλίμακα Ευρωπαϊκής Ένωσης και στα τέσσερα κύρια πεδία επιδόσεων. Η Επιτροπή κρίνει επίσης ότι οι στόχοι που υπέβαλαν το Βέλγιο, το Λουξεμβούργο, η Γαλλία, η Γερμανία και οι Κάτω Χώρες όσον αφορά το λειτουργικό τμήμα FABEC, η Αυστρία, η Κροατία, η Τσεχική Δημοκρατία, η Ουγγαρία, η Σλοβακία και η Σλοβενία όσον αφορά το λειτουργικό τμήμα FABCE, η Κύπρος, η Ελλάδα, η Ιταλία και η Μάλτα όσον αφορά το λειτουργικό τμήμα Blue Med, η Βουλγαρία και η Ρουμανία όσον αφορά το λειτουργικό τμήμα Danube και η Πορτογαλία και η Ισπανία όσον αφορά το λειτουργικό τμήμα SW συνάδουν με τους στόχους επιδόσεων σε κλίμακα Ευρωπαϊκής Ένωσης στα κύρια πεδία επιδόσεων της ασφάλειας πτήσεων και του περιβάλλοντος. Η Επιτροπή κρίνει επίσης ότι οι στόχοι που υπέβαλαν η Κύπρος, η Ελλάδα και η Μάλτα όσον αφορά το λειτουργικό τμήμα BLUE MED, η Βουλγαρία και η Ρουμανία όσον αφορά το λειτουργικό τμήμα Danube, η Κροατία, η Τσεχική Δημοκρατία, η Σλοβενία και η Ουγγαρία όσον αφορά το λειτουργικό τμήμα CE και η Πορτογαλία και η Ισπανία όσον αφορά το λειτουργικό τμήμα SW, συνάδουν με τους στόχους επιδόσεων σε κλίμακα Ευρωπαϊκής Ένωσης για τα κύρια πεδία επιδόσεων της οικονομικής απόδοσης. Συνεπώς, όσον αφορά όλους αυτούς τους στόχους δεν χρειάζεται να εκδοθούν συστάσεις για αναθεώρηση των στόχων από τις εθνικές εποπτικές αρχές. Όσον αφορά τους στόχους που υπέβαλαν τα εν λόγω κράτη μέλη και οι οποίοι δεν συνάδουν με τους σχετικούς στόχους επιδόσεων σε κλίμακα Ευρωπαϊκής Ένωσης, η Επιτροπή εξέδωσε συστάσεις του είδους αυτού στην εκτελεστική απόφαση C(2015)1263 της Επιτροπής σχετικά με ανακολουθία των στόχων. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Ενιαίου Ουρανού, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι στόχοι των σχεδίων επιδόσεων που υποβλήθηκαν δυνάμει του κανονισμού (ΕΚ) αριθ. 549/2004 και περιλαμβάνονται στο παράρτημα συνάδουν με τους στόχους επιδόσεων σε κλίμακα Ευρωπαϊκής Ένωσης που καθορίζονται στην εκτελεστική απόφαση 2014/132/ΕΕ για τη δεύτερη περίοδο αναφοράς. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 2 Μαρτίου 2015.

Classification Labels:
638
637
318
317
17
588

Label Descriptions:
{"638": "Κυκλοφοριακές διατάξεις", "637": "ΜΕΤΑΦΟΡΕΣ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 3101
2181
4505
3131
2494
1155
1707
565

EuroVoc IDs (Expanded): 3101
2181
4505
3131
2494
1155
1707
565

Dataset Source: meu

Split: test